રનીલાના લગ્નને આજકાલ કરતાં સાત વર્ષ થઈ ગયા અને તેને એક સુંદર નખરાળો ચાર વર્ષનો છોકરો હતો, રીવ. રનીલાને તેના પતિ સાથે મનમેળ નહોતો. સાચું કારણ તો કોઈ જાણતું નહિ, અને કોઈની અંગત બાબતમાં માથું મારવું અસભ્યતા લેખાતી માટે લોકો ધારણાથી જ કામ ચલાવી લેતા. પણ ડિલિવરી માટે ઘરે આવ્યા બાદ રનીલા અવારનવાર તેના પિયર અચાનક આવી ચડતી અને પછી મહિના-બે મહિના સુધી તેના ઘેર પાછું જવાનું નામ લેતી નહિ. તેનો પતિ બિલવ આમ તો સારો જ હતો અને કોઈને તેનામાં કોઈ ખોટ પણ લાગતી નહિ. બધાને એમ જ લાગતું કે બંને વચ્ચે મનમેળ નથી તેનું કારણ કદાચ એકબીજાથી વિપરીત સ્વભાવ હોઈ શકે. પણ આ તો સ્નેહીઓની ધારણા હતી, કારણ નહિ. બિલવની નોર્થ વૅમ્બલીમાં હાઈ રોડ પર જ એક કોર્નર શોપ હતી. લગ્ન બાદ તેણે આ શોપ લીધી હતી અને તેણે અને રનીલાએ ખૂબ મહેનત કરીને ધંધો વિકસાવ્યો હતો. બંને આખો દિવસ સાથે જ હોય એમની શોપમાં અને સાથેને સાથે રહેવાથી નાની-નાની વાતો મોટું સ્વરૂપ પકડતી ગઈ અને સાચું કારણ એ હતું કે અતિપરિચયે અનાદર કરાવ્યો હતો. બિલવ હજી પણ એમ માનતો કે તેમની સમસ્યાનું સમાધાન થઈ શકે છે પણ રનીલા કદાચ એ બાબતમાં વિશ્વાસ રાખતી નહિ. પ્રેગનેન્સી બાદ રનીલાએ શોપમાં એક વાર પણ પગ નહોતો મૂક્યો જ્યારે બિલવ હજી પણ આખો દિવસ તેમાં જ રચ્યો-પચ્યો રહેતો, અને બિલવે તેની કોઈ ફરિયાદ પણ નહોતી કરી. પણ છેલ્લા એકાદ વર્ષથી રનીલા પિયર આવ્યા બાદ પાછી જવા જ નહોતી માંગતી અને તેમની વચ્ચે ફોન પર પણ ઝઘડા થયે રાખતાં. તેઓ છેવટે ડિવોર્સની વાત સુધી પહોંચ્યા હતાં. હવે ડિવોર્સના ટર્મ્સ નક્કી કરવા બાબતે બંને વચ્ચે ટસલ થયે રાખતી. પ્રિન્શુ ઘરેથી નીકળી ત્યારે પણ ફોન પર તેમની આવી જ દલીલો ચાલું હતી.